เดลต้าฯลั่นกำไรแจ่มปีนี้
DELTA ปักธงไตรมาสแรกซื้อกิจการต่างประเทศ หวังลดต้นทุน เน้นเพิ่มอัตรากำไรสุทธิ บริหารความเสี่ยงธุรกิจ
15 ก.พ. 2555

DELTA ปักธงไตรมาสแรกซื้อกิจการต่างประเทศ หวังลดต้นทุน เน้นเพิ่มอัตรากำไรสุทธิ บริหารความเสี่ยงธุรกิจ 
นายอนุสรณ์ มุทราอิศ กรรมการบริหาร บริษัท เดลต้า อีเลคโทรนิคส์ (ประเทศไทย) หรือ DELTA เปิดเผยว่า ภายในไตรมาสแรกบริษัทจะได้ข้อสรุปแผนการซื้อกิจการในต่างประเทศว่าเป็นที่ใด ซึ่งคาดว่าจะเข้าไปซื้อกิจการแล้วเสร็จในครึ่งปีหลัง โดยจะซื้อบริษัทที่มีการพัฒนาและวิจัยสินค้าที่จะช่วยลดต้นทุนการผลิตและค่าใช้จ่ายลงได้ 
การซื้อกิจการครั้งนี้จะมีความแตกต่างจากหลายครั้งที่ผ่านมา ครั้งนี้จะเน้นเพื่อช่วยลดต้นทุนและค่าใช้จ่ายให้บริษัท ต่างจากเดิมที่เน้นตั้งฐานการผลิตในประเทศนั้นๆ ที่ผ่านมาจึงต้องใช้เม็ดเงินลงทุนมากกว่า 
ขณะเดียวกัน ก็มีความสนใจซื้อกิจการไปสู่การขยายธุรกิจผลิตชิ้นส่วนยานยนต์ที่สามารถมาต่อยอดธุรกิจหลักของบริษัทได้
ปัจจุบันบริษัทมีเงินสดอยู่ในมือ 9,000-1 หมื่นล้านบาท หลังจากปี 2554 บริษัทมีการซื้อกิจการต่างประเทศทั้งหมด 2 แห่ง
อย่างไรก็ดี แผนการดำเนินงานปีนี้จะเน้นการสร้างอัตรากำไรสุทธิที่ 1011% มากกว่าเน้นการเติบโตทางรายได้ เนื่องจากปีก่อนบริษัทมีต้นทุนการดำเนินงานเพิ่มถึง 34% เพื่อรับมือ และผลกระทบจากปัญหาน้ำท่วมจึงทำให้มีอัตรากำไรสุทธิลดลงอยู่ที่ 67% 
นอกจากนั้น ปีนี้บริษัทพยายามบริหารความเสี่ยงในการหาแหล่งวัตถุดิบสำรองมากขึ้น เนื่องจากหากเกิดกรณีผู้ผลิตวัตถุดิบเจอปัญหาน้ำท่วมและไม่สามารถส่งวัตถุดิบอย่างที่ผ่านมา บริษัทจะได้ไม่ประสบปัญหาการผลิต
นายอนุสรณ์ กล่าวว่า ปีนี้บริษัทยังยืดหยุ่นการบริหารงาน โดยพยายามกระจายการขายสินค้าที่สำเร็จรูปแล้วไปยังประเทศต่างๆ มากขึ้น โดยเฉพาะแถบภูมิภาคเอเชีย จากเดิมที่เน้นการเจาะเข้าไปผลิตและการขายสินค้าเป็นรายประเทศ ทั้งนี้เพื่อรองรับกรณีที่กลุ่มยุโรปและสหรัฐมีปัญหาวิกฤตการเงิน ซึ่งปัจจุบันบริษัทมีสัดส่วนรายได้ส่งออกไปยังกลุ่มยุโรปถึง 60% สหรัฐ 1520% ที่เหลือคือภูมิภาคเอเชีย
“เราให้ความสำคัญกับภูมิภาคเอเชียมากขึ้น เพราะไม่มั่นใจเศรษฐกิจโลกปีนี้ เมื่อยุโรปและสหรัฐมีปัญหาก็ต้องกระทบต่อจีนอยู่แล้ว เราหวังเติบโตจากประเทศอินเดียมาก รวมถึงกำลังเจรจาส่งสินค้าไปยังอินโดนีเซีย มาเลเซีย และกัมพูชาอยู่” นายอนุสรณ์ กล่าว